
Előterjesztés
a Közgyűlés részére
Tisztelt Közgyűlés!
Jelen előterjesztésben az egy és két számjegyű országos főközlekedési utak fővárosi szakaszai karbantartásának támogatása program 2015. és 2016. évi ütemeinek a Nemzeti Fejlesztési Minisztériummal (a továbbiakban: NFM) kötött és kötendő Támogatási Szerződések, valamint a 2015. évi feladatok megvalósítása érdekében a Főváros 100%-os tulajdonában álló gazdasági társaságával kötött Megvalósítási Megállapodás és mellékletéhez kapcsolódó szükséges döntések kerülnek részletezésre.
Egyrészről szüksegessé vált az „Egy és két számjegyű országos főközlekedési utak fővárosi szakaszai karbantartásának 2015. évi támogatása” központi forrását biztosító Támogatási Szerződés (a továbbiakban: TSZ) módosítása. A módosítás a műszaki tartalmat, a támogatási intenzitást, a beruházás megvalósításának befejezését, valamint a feladat összköltségét érinti. A TSZ módosításával egyidejűleg szükséges a Budapesti Közlekedési Központ Zrt. (a továbbiakban: BKK) és a Budapest Főváros Önkormányzata (a továbbiakban: Főváros) között létrejött Megvalósítási Megállapodás (a továbbiakban: MM) és annak mellékletét képező engedélyokirat módosítása is. 

Másrészről esedékessé vált Magyarország 2016. évi központi költségvetéséről szóló 2015. évi C. törvény 3. melléklet II. Helyi önkormányzati fejezeti felhalmozási célú költségvetési támogatásai 9. pontjában előirányzott 500 millió forint felhasználása érdekében a „2016. évi Egy és két számjegyű országos főközlekedési utak fővárosi szakaszai karbantartása” elnevezésű feladatra vonatkozó TSZ megkötése.
Az NFM és a Főváros közösen készítette elő a TSZ-t, amely jelen előterjesztés 6 sz. mellékletét képezi.  
1. Az egy és két számjegyű országos főközlekedési utak fővárosi szakaszai karbantartásának 2015. évi támogatási szerződés módosítása
1.1. Előzmények
A Főváros  és az NFM között 2015. szeptember 16-án a 2015. évi központi költségvetéséről szóló 2014. évi C. törvény 3. mellékletében az „Egy és két számjegyű országos főközlekedési utak fővárosi szakaszai karbantartásának támogatására” címen előirányzott 500 millió forintos támogatásról szóló, NFPF/216/2015-NFM_SZERZ számon TSZ jött létre.
A támogatás célja az „Egy és két számjegyű országos főközlekedési utak fővárosi szakaszai karbantartásának támogatása” tárgyú TSZ 1. számú mellékletében megjelölt Budapest X. kerület, Kőrösi Csoma Sándor út, (Jászberényi út, Éles sarok lehajtó ág) közötti útszakasz valamint, Budapest XX. kerület M5 „0” jelű híd felújítása. 

1.2. A TSZ módosításának okai
· Bővül a TSZ-ben szereplő műszaki tartalom
A módosítási kérelem indoklása: A projekt keretében lefolytatott közbeszerzési eljárás eredményeként az M5 „0” jelű híd felújításának kivitelezési munkái tárgyú vállalkozási szerződés összege alacsonyabb lett, mint a mérnök által előzetesen becsült érték, amely alapján a TSZ megkötésre került. Az így felszabadult támogatás felhasználására további új projektelemet  valósítunk meg, amelynek érdekében közbeszerzési eljárás került lefolytatásra a Budapest IX. kerület, Gyáli út (M5 autópálya bevezető szakasza) Illatos út feletti közúti felüljáró teljes körű felújítása kapcsán. Az erre vonatkozó vállalkozási szerződés megkötése jelenleg folyamatban van. 
A TSZ 1. sz. melléklete kiegészül az új hídfelújítás mennyiségeivel és költségeivel.

· Módosul a TSZ 1. sz. melléklet (Projekt Adatlap) 3. pontjában szereplő összköltség, saját forrás és támogatási intenzitás
A módosítási kérelem indoklása: Az Illatos út feletti közúti felüljáró felújítása érdekében lefolytatott közbeszerzési eljárásban a nyertes ajánlattevő magasabb árajánlatot adott, mint a hatályos TSZ-ben rendelkezésre álló, még fel nem használt forrás, ezért az elszámolható költségek 50 528 ezer Ft-tal történő megemelése szükséges, amelynek fedezetét fővárosi saját forrás biztosítja. A saját forrás növekedése miatt a támogatási intenzitás 79,37%-ról 73,48%-ra csökken. A TSZ alapján elszámolható költség 629 972 ezer Ft-ról 680 500 ezer Ft-ra emelkedik. A támogatás összege változatlanul 500 000 ezer Ft, a saját forrás    129 972 ezer Ft-ról 180 500 ezer Ft-ra nő. A saját forrás növekmény a Főváros költségvetésében a feladat előirányzatán rendelkezésre áll a Közgyűlés a 2016. szeptember 28-i ülésén 1254/2016.(09.28.) számú határozata alapján.



· Módosul a TSZ 1. sz. melléklet 2. pontjában szereplő dátum
A projekt megvalósításának befejezése a hatályosTSZ alapján: 
2016. október 31.
A projekt megvalósításának befejezése a TSZ jelen módosításának jóváhagyása esetén:   
2017. október 31.
A projekt pénzügyi elszámolása és szakmai záró beszámoló benyújtásának időpontja a TSZ jelen módosításának jóváhagyása esetén: 
2017. november 30.
A módosítási kérelem indoklása: Tekintettel a módosítandó műszaki tartalomra, valamint a Magyarország 2016. évi központi költségvetéséről szóló 2015. évi C. törvény módosításáról szóló 2016. évi LXXVI. törvény 13. § (1) bekezdés 26. pontjában foglaltakra, a projekt megvalósításának tervezett befejezési időpontját 2017. október 31-re,  a TSZ 4.3 pontjában meghatározott pénzügyi elszámolás és szakmai záró beszámoló benyújtásának időpontját 2017. december 31-re javasoljuk módosítani. 

· Módosul a TSZ 1. sz. mellékletben szereplő „A beruházás költségösszetétele”
A beruházás költségösszetétel változásának indoklása: Tekintettel a jelen előterjesztés 1. pontjában részletezett műszaki tartalmi változásra, módosulnak a naturális mutatók, valamint a költségsorok, amelyek az előterjesztés 2. számú mellékletében kerülnek bemutatásra.
·  Az MM és az Engedélyokirat módosításának oka
A TSZ és az MM összhangjának megteremtése érdekében a hatályos MM és Engedélyokirat módosítása is szükséges. Ennek megfelelően – a határozati javaslat elfogadása esetén - az MM 1. számú mellékletét képező Engedélyokirat helyébe a jelen előterjesztés 5. számú mellékletét képező Engedélyokirat lép. A műszaki tartalom Budapest IX. kerület, Gyáli út (M5 autópálya bevezető szakasza) Illatos út feletti közúti felüljáró teljes körű felújításával  egészül ki. Az engedélyokiratban és az MM-ben szereplő összköltség 680 500 ezer Ft-ra változik, ezáltal összhangba kerül a TSZ-szel és a feladat érvényes fővárosi előirányzatával.

2. Az egy és két számjegyű országos főközlekedési utak fővárosi szakaszai karbantartásának 2016. évi támogatása 

2.1. A megkötendő TSZ 
A Szerződésben résztvevő felek a Belügyminisztérium (a továbbiakban: BM), mint utalványozó, az NFM, mint támogató, illetve a Főváros, mint támogatott.
A TSZ-ben foglaltak koordinálása és megvalósítása a Budapest Közút útján, illetve közreműködésével javasolt. 
A fejezeti forrásokat átadó minisztériumok által elvárt, a TSZ-ben foglaltak nyomon követését és ellenőrzését biztosító jelentési kötelezettségeket a támogatott Fővárosi Önkormányzat teljesíti, melyhez  a Budapest Közút teljes körű adatszolgáltatási és jelentési kötelezettségét nyújt
A TSZ-t a kormányzat részéről aláíró szervezetek jelenlegi elnevezése, illetve az őket képviselő személyek – a kormányzati szervezeti struktúra időközbeni átalakulása esetén – változhatnak, ezért a TSZ ezen részei az aláíráskor értelemszerűen módosulhatnak a költségvetési törvényben nevesített, kormányzatilag illetékes szervek aktuális elnevezésének megfelelően.
Ahhoz, hogy a feladatokat a Budapest Közút valósítsa meg, a beérkező állami költségvetési forrás átadásáról a Fővárosnak  és a Budapest Közútnak szerződést szükségszerű kötnie, amely soron következő közgyűlésen kerül bemutatásra. 
A Budapest Közúttal a szerződés kötés módja és projektben felmerült költségek elszámolásának teljesítése egyeztetés alatt áll.  

A jelen előterjesztés alapján kérjük a Tisztelt Fővárosi Közgyűlést az alábbi határozati javaslatok elfogadására.




Határozati javaslat
A Fővárosi Közgyűlés úgy dönt, hogy:

jóváhagyja és megköti a Magyarország 2015. évi központi költségvetéséről szóló 2014. évi C. törvény 3. melléklet Önkormányzati fejezeti tartalék előirányzat 5.a pontjában rögzített rendelkezés alapján az „Egy és két számjegyű országos főközlekedési utak fővárosi szakaszai karbantartásának 2015. évi támogatása” céljából előirányzott bruttó 500.000.000 Ft támogatási összeg fővárosi átvételét biztosító Támogatási Szerződés 1. számú módosítását az előterjesztés 2. számú melléklete szerinti tartalommal. Felkéri a főpolgármestert a Támogatási Szerződés módosítás aláírására.

határidő:	a Támogató aláírását követő 30 nap
felelős: 	Tarlós István Főpolgármester

jóváhagyja a „Egy és két számjegyű országos főközlekedési utak fővárosi szakaszai karbantartásának 2015. évi támogatása” megnevezésű Engedélyokirat 1. számú módosítását az előterjesztés 5. számú melléklete szerinti tartalommal, és felkéri a Főpolgármestert annak aláírására.

határidő:	Támogatási szerződés hatályba lépést követően
felelős: 	Tarlós István Főpolgármester

jóváhagyja és megköti az „Az egy és két számjegyű országos főközlekedési utak fővárosi szakaszai karbantartásának 2015. évi támogatása” Program Megvalósításáról elnevezésű Megvalósítási Megállapodás 1. számú módosítását az előterjesztés 4. számú melléklete szerinti tartalommal, és felkéri a Főpolgármestert a megállapodás -módosítás aláírására.

határidő:	az engedélyokirat aláírását követő 15. nap
felelős: 	Tarlós István Főpolgármester

jóváhagyja és megköti a Magyarország 2016. évi központi költségvetéséről szóló 2015. évi C. törvény 3. melléklet alpontjában leírt rendelkezés alapján az új „Egy és két számjegyű országos főközlekedési utak fővárosi szakaszai karbantartásának 2016. évi támogatása” céljából előirányzott bruttó 500 000 ezer Ft támogatási összeg fővárosi átvételét biztosító Támogatási Szerződést az előterjesztés 6. számú melléklete szerinti tartalommal. Felkéri a főpolgármestert, hogy a Támogatási Szerződést és az ahhoz kapcsolódó nyilatkozatokat, egyéb dokumentumokat írja alá.

határidő:	a Támogató aláírását követő 30. nap
felelős: 	Tarlós István Főpolgármester

5.
kötelezettséget vállal az új „Egy és két számjegyű országos főközlekedési utak fővárosi szakaszai karbantartásának 2016. évi támogatása” feladat 2017. évben bruttó 500 000 ezer Ft értékben történő megvalósítására.

6.
 „Egy és két számjegyű országos főközlekedési utak fővárosi szakaszai karbantartásának 2016. évi támogatása” feladathoz kapcsolódó Nemzeti Fejlesztési Minisztérium, mint támogató által nyújtandó 500 000 ezer Ft értékű vissza nem térítendő támogatással megvalósuló feladat tervbe vétele érdekében megemeli a „853601 Beruházási célú támogatások államháztartáson belülről” cím bevételi, azon belül az egyéb beruházási célú támogatások bevételei áht-n belülről 2016. évi előirányzatát 250 000 ezer Ft-tal, 2017. évi üteme 250 000 ezer Ft-tal.

Ezzel egyidejűleg tervbe veszi a „840701 Évközi indítású önkormányzati beruházások” cím kiadási, előirányzatán az új „Egy és két számjegyű országos főközlekedési utak fővárosi szakaszai karbantartásának 2016. évi támogatása” feladatot 500 000 ezer Ft összköltséggel.
Valamint megemeli a „840701 Évközi indítású önkormányzati beruházások” cím kiadási, azon belül az önkormányzati beruházások előirányzatán a „Fejlesztések átütemezésének tartaléká”-t 
250 000 ezer Ft-tal.

A feladat összköltsége 500 000 ezer Ft, 2016. évi előirányzata nincs, 2017. évi üteme 500 000 ezer Ft, ebből Nemzeti Fejlesztési Minisztérium támogatás 250 000 ezer Ft.
A feladathoz tartozó központi költségvetési támogatás összesen 500 000 ezer Ft, ebből 2016. évre 250 000 ezer Ft, 2017. évre 250 000 ezer Ft.

7.
Felkéri a Főpolgármestert, hogy gondoskodjon a költségvetési előirányzat módosításra vonatkozó döntéseknek a Főváros költségvetési rendeletén történő átvezetéséről.
határidő:    Közgyűlés következő költségvetési rendeletmódosító ülése
felelős:       Tarlós István főpolgármester 


Határozathozatal módja:
[bookmark: _GoBack]Az 1.,2.,3.,4.,7 -es határozati javaslatok esetén egyszerű, az 5.,6. határozati javaslatok vonatkozásában minősített szavazattöbbség szükséges. 

Budapest, 2016.
	
Szeneczey Balázs dr.
főpolgármester-helyettes

	
	
Bagdy Gábor József dr.
főpolgármester-helyettes





	Láttam:

	Sárádi Kálmánné dr.
főjegyző







mellékletek:
Hatályos 2015. évi Támogatási Szerződés és projekt adatlap
2015. évi Támogatási Szerződés 1. számú módosítása
Hatályos 2015. évi program Megvalósítási Megállapodása és Engedélyokirata
2015. évi program Megvalósítási Megállapodás 1. számú módosítása
2015. évi Engedélyokirat 1. számú módosítása
2016. évi Támogatási Szerződés és mellékletei

